Cuneiform Tablet Kt 90/k 158 (TPAK 1 34)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na ni-mar-IŠTAR šu-ma-bi₄-a i-dí-sú-en₆ ḫa-nu qí-bi₄-ma a-ḫu-ú-a be-lu-ú-a a-tù-nu a-na šu-mì ni-šé-e-a a-na me-er-e i-dí-a-bi₄-im a-tí-ki-il₅-ma ma-tí-ma lá áš-pu-ra-ku-nu-tí ma-ma-an i-na ba-ri-ku-nu pá-ni-ú-ni ni-šé-e li-ir-de₈-a-ma ga-mar-šu a-na-kam a-da-šu-um a-na-kam i-dí-sú-en₆ a-wa-tim SIG₅-qá-tim a-šu-mì ni-šé-e-a e-ta-wu-am šu-ma a-na kà-ni-iš lá e-ru-ba-am a-ḫu-ú-a be-lu-ú-a a-tù-nu ki-ma ṣú-ḫa-ar-tum É šu-ma-bi₄-a wa-áš-ba-at-ni i-tur₄-DINGIR iq-bi₄-a-am a-na šu-ma-bi₄-a qí-bi₄-ma iš-tí-kà mu-na-iš-kà-an lá té-zi-ba-am am-tí ù ṣú-ḫa-ar-tum ṣa-ḫe-er-tum mì-ta ú ba-al-ṭá ú-lá i-de₈ a-ḫu-ú-a a-tù-nu šu-ma ba-al-ṭá ú ší-na-tí ta-ru-a-am ga-mar-ší-na ta-da-na-am a-le-e a-ḫu-ú-a be-lu-a a-tù-nu za-ku-sà šu-up-ra-nim šu-ma ba-al-ṭá KÙ.BABBAR 1 GÍN a-na a-kà-li-ší-na dí-na-ma šu-up-ra-nim